text: Dist li ostes : "Se Diex me voie,
   S'en aliez sans parler à lui,
   Avoir en porriiez anui ;
   Car c'est la coustume et li us
   Que maintient rois Meniadus,
   Et l'ont de lonc tans maintenu
   PageV02P109
   Cil qui ce roiaume ont tenu,
   Que cil qui ci trespassant sont
   Voisent en ce chastel amont
   Et doivent, par lor serement,
   Au roi dire certainement
   Nouveles de celui pays
   Dont chascuns est nés et norris.
   Bien sai, se li dites nouveles
   Qui li soient plaisans ne beles,
   Dou sien au departir arez ;
   Car moult est courtois et senez,
   Et larges et de bon afaire,
   Plus que ne saroie retraire.
   Se au matin venus fussiez,
   À lui bien parlé eüssiez ;
   Mais or n'i porrez vous parler
   Dusqu'à demain à son lever.
   En nuit vous couvient ou chastel
   Gesir, soit vous lait ou vous bel ;
   Et le matin à vous venra
   Li rois, et vous demandera
   Nouveles, et vous li dirés
   Si faites que vous les savés.
   Folio49r
   Dedens la tour gerrés en nuit.
   Et, pour ce qu'il ne vous anuit,
   Vous di que vraiement sachiez
   Que bien i serez aaisiez ;
   Car sachiez bien que cele tour
   Est faite de si noble atour,
   Pour estranges gens honnorer,
   Que nus n'i saroit amender.
   Tout kan k'afiert à estre à aise
   I trouverez, ne vous desplaise,
   Si com de boire et de mengier
   Et de aisiement couchier.
   PageV02P110
   La raison pour quoi là irez
   Vous dirai je, se vous voulez,
   Ne pour quoi ce fu establi
   De gesir en la tour ainsi :
   Pour ce que aler n'en puissiez,
   Ne vous ne autres, tant k'ayés
   Paié la droiture dou lieu,
   Car nus n'i paie autre tolnieu,
   Ce sachiez, ne autre paiage."
  